ไทยพาณิชย์จัดทีมดูแลความปลอดภัยด้านไอที
"ไทยพาณิชย์" เน้นลงทุนระบบรักษาความปลอดภัยด้านไอที จัดทีมงานดูแลเฉพาะ 30 คน รับมือปัญหาอาชญากรรม และก่อการร้ายเพิ่มจำนวนสูงขึ้น&nbsp;
10 พ.ค. 2553

"ไทยพาณิชย์" เน้นลงทุนระบบรักษาความปลอดภัยด้านไอที จัดทีมงานดูแลเฉพาะ 30 คน รับมือปัญหาอาชญากรรม และก่อการร้ายเพิ่มจำนวนสูงขึ้น 
นายอมฤต เหล่ารักพงษ์ ผู้ช่วยผู้จัดการใหญ่ ประมวลผลเทคโนโลยีสารสนเทศ ธนาคารไทยพาณิชย์ กล่าวว่า ขณะนี้ธนาคารได้เพิ่มกลุ่มพนักงานดูแลความปลอดภัยด้านไอทีจำนวน 30 คน ซึ่งแยกส่วนออกมาโดยเฉพาะ เพื่อให้ความสำคัญการพัฒนาระบบไอทีด้านการรักษาความปลอดภัยมากขึ้น จากปัจจุบันปัญหาอาชญากรรม และการก่อการร้ายเพิ่มจำนวนสูงขึ้นทั้งใน และต่างประเทศ
นายอมฤต กล่าวว่า ธนาคารจะแบ่งสัดส่วนงบประมาณความปลอดภัยทางด้านไอทีมากขึ้น โดยในปีนี้จะเห็นการลงทุนด้านไอที ที่เกี่ยวข้องกับช่องทางอิเล็กทรอนิกส์ การรักษาความปลอดภัยเพื่อรองรับสถานการณ์โลกที่มีความปั่นป่วนมากขึ้นจากการชุมนุม และการทำธุรกรรมผ่านโทรศัพท์มือถือ โดยงบประมาณที่ใช้เกี่ยวกับไอทีเฉลี่ยปีละ 2,000 ล้านบาท
ทั้งนี้เห็นได้ชัดว่า ตั้งแต่กลุ่มผู้ชุมนุมเสื้อแดงปิดแยกราชประสงค์ ทำให้ลูกค้าหันมาใช้ช่องทางการทำธุรกรรมผ่านโทรศัพท์มือถือเพิ่มขึ้น 20% ในช่วงแรกที่มีการชุมนุม โดยลูกค้าเลี่ยงที่จะเดินทางไปยังสาขา แต่ขณะนี้พฤติกรรมลูกค้าเริ่มกลับเข้าสู่ภาวะปกติ คือ กลับมาใช้ช่องทางสาขาเหมือนเดิม
ขณะที่การใช้ช่องทางธนาคารออนไลน์ ทั้งเครื่องเอทีเอ็ม อินเตอร์เน็ตแบงก์กิง และโทรศัพท์มือถือ ปัจจุบันมีสัดส่วนเพิ่มขึ้นจาก 30-40% เป็น 55-60% ของปริมาณการทำธุรกรรมทั้งหมด ทำให้สัดส่วนการทำธุรกรรมผ่านสาขามีจำนวนลดลงเหลือ 40-45%
นายอมฤต กล่าวว่า ธนาคารได้ลงทุนระบบคอร์แบงกิ้ง ที่เรียกว่าเทคโนโลยีพาราเลล ซิสเพล็กซ์ จากบริษัท ไอบีเอ็ม ประเทศไทย วงเงิน 150 ล้านบาท ซึ่งเป็นระบบเมนเฟรมคู่ สามารถย้ายการทำงานไปยังโปรเซสเซอร์อีกตั้งหนึ่งได้โดยอัตโนมัติ หากเกิดปัญหาขึ้นในระบบ เช่น กระแสไฟขัดข้องฉุกเฉิน หรือช่วงเวลาที่ต้องมีการซ่อมบำรุงที่ทำให้ระบบไอทีบางส่วนต้องหยุดการทำงานชั่วคราว ซึ่งมีการทดลองแล้วว่าช่วยลดระยะเวลาการหยุดชะงักของระบบไอทีเหลือเพียงประมาณ 5 นาทีต่อปี
"ระบบดังกล่าวเปรียบเสมือนธนาคารจะมีระบบคอร์แบงก์กิงที่มีหัวใจสองดวงทำงานคู่ขนานกัน และทำงานทดแทนกันได้ตลอดเวลา หากระบบเกิดปัญหาขัดข้อง การทำช่องทางธุรกรรมต่าง ๆ ของธนาคารผ่านสาขา เครื่องเอทีเอ็ม อินเตอร์เน็ต และโทรศัพท์มือถือจะยังทำงานได้ตลอด 7 วัน 24 ชั่วโมง ซึ่งยิ่งธนาคารมีจำนวนสาขา และเครื่องเอทีเอ็มจำนวนมาก ระบบก็จะต้องใหญ่ขึ้น" นายอมฤต กล่าว